প্রাপ্তবয়স্ক ছেলে মেয়েরা যদি বাবা-মায়ের সঙ্গে অভদ্রতা ও অত্যাচার করেন, তা হলে তাঁরা সন্তানদের বাড়ি থেকে বের করেই দিতে পারেন। দিল্লি হাইকোর্ট একটি রায়ে সম্প্রতি এটি স্পষ্ট করে দিয়েছে।
বাবা-মা যদি নিজেদের কেনা বা বানানো বাড়িতে না-ও থাকেন, তা হলেও তাঁরা সেখান থেকে সন্তানদের বিতাড়িত করতে পারেন। ২০০৭ সালের ‘মেইনটেন্যান্স অ্যান্ড ওয়েলফেয়ার অফ পেরেন্টস অ্যান্ড সিনিয়র সিটিজেনস অ্যাক্ট’- অনুযায়ী এই পদক্ষেপ বাবা-মায়েরা নিতেই পারেন।
প্রবীণ নাগরিকদের ট্রাইবুনাল থেকে একটি মামলা হাইকোর্টের কাছে আসে। সেখানে অভিযোগে বলা হয়— এক প্রবীণ দম্পতি একটি ট্রাস্টের দেওয়া বাড়িতে খাকতেন। সেখান থেকে তাঁদের দুই সন্তানকে তাঁরা বের করে দেন। এক সন্তান বাবা-মায়ের এই সিদ্ধান্তের বিরুদ্ধে আদালতে যান। সেই মামলায় রায় দিতে গিয়েই আদালত ২০০৭ সালের আইনের নতুন ব্যাখ্যা দেয়।